靈松歌
作者：齊己
朝代：唐

paragraphs: 靈松靈松，是何根株。
盤擗枝幹，與羣木殊。
世眼爭知蒼翠容，薜蘿遮體深朦朧。
先秋瑟瑟生谷風，青陰倒卓寒潭中。
八月天威行肅殺，萬木凋零向霜雪。
唯有此松高下枝，一枝枝在無摧折。
癡凍頑冰如鐵堅，重重鎖到槎牙顛。
老鱗枯節相把捉，踉蹌立在青崖前。
有時深洞興雷雹，飛電繞身光閃爍。
乍似蒼龍驚起時，攫霧穿雲欲騰躍。
夜深山月照高枝，疎影細落莓苔磯。
千年朽枿魍魎出，一株寒韻鏘琉璃。
安得良工妙圖雘，寫將偃蹇懸煙閣。
飛瀑聲中戰歲寒，紅霞影裏擎蕭索。